El termini de presentació de sol·licituds és del 20 al 26 de novembre de 2018, ambdós inclosos.
Les entitats sol·licitants de la línia 2 hauran de tenir la condició d'agències de col·locació a data 18 d'octubre de 2018 i disposar, en aquesta mateixa data, de centres de treball a Catalunya publicats en l'Espai Telemàtic Comú.
Per obtenir la condició d'agència beneficiària les entitats sol·licitants hauran de complir els requisits generals especificats a la base 3.1 de l'Ordre TSF/310/2016, de 17 de novembre.
Les entitats sol·licitants de la línia 2 caldrà, a més, que compleixin algun dels següents requisits:
a) En l'exercici actual i/o immediatament anterior, haver col·laborat en algun dels programes i/o les convocatòries següents:
- Programa treball amb suport de persones amb discapacitat i/o malaltia mental en el mercat ordinari de treball.
- Programa d'orientació i acompanyament a la inserció de les persones amb discapacitat i/o malaltia mental de la xarxa d'orientació per a l'ocupació.
- Serveis integrals d'orientació, acompanyament i suport a la inserció de les persones amb discapacitat i/o malaltia mental.
b) Realitzar accions d'intermediació exclusivament amb persones amb discapacitat i/o malaltia mental.
Les persones participants han de ser desocupades i inscrites en el Servei Públic d'Ocupació de Catalunya com a demandants d'ocupació no ocupades que compleixin els requisits d'edat i temps d'inscripció com a desocupades que s'indica a la Resolució de la convocatòria (persones entre 31 i 60 anys inscrites i desocupades ininterrompudament més de 12 mesos).
Addicionalment, han de complir els següents requisits:
a) Han de pertànyer a la borsa de persones demandants d'ocupació de l'agència de col·locació beneficiària.
b) Han de tenir reconegut un grau de discapacitat igual o superior al 33% i patir alguna de les discapacitats següents: intel·lectual, física, sensorial o trastorn mental.
Sobre aquesta última, serà suficient la seva acreditació mitjançant un informe del servei que fa el seguiment terapèutic.
c) La condició de persona amb discapacitat ha de estar registrada a les dades de la demanda d'ocupació de la persona a la data de l'entrevista inicial, amb excepció de les persones amb malaltia mental.
També es consideraran persones afectades per una discapacitat en grau igual o superior al 33% les persones pensionistes de la Seguretat Social que tinguin reconeguda una pensió d'incapacitat permanent en el grau total, absoluta i les persones pensionistes de classes passives que tinguin reconeguda una pensió de jubilació o de retir per incapacitat permanent per al servei d'inutilitat amb disponibilitat d'incorporar-se al mercat de treball ordinari.
Així mateix, les persones participants:
- No poden haver participat a la present convocatòria ni a la convocatòria immediatament anterior, tant de la línia 1 com de la línia 2 (la Resolució TSF/2989/2017, de 19 de desembre i la Resolució TSF/2186/2017, de 28 de juliol).
- No han d'haver participat en el Programa de Serveis integrals d'orientació, acompanyament i suport a la inserció de les persones amb discapacitat o trastorns de la salut mental (SIOAS), en l'exercici actual i/o immediatament anterior.
Document d'informació sobre el programa: sol·licitud i aportació documental.
El termini màxim per emetre la resolució i notificar-la serà de 2 mesos, a comptar des de l'endemà de la data de finalització del termini de presentació de les sol·licituds.
Aquesta resolució es notificarà a l'entitat interessada mitjançant la seva publicació al Tauler electrònic de l'Administració de la Generalitat de Catalunya, sens perjudici que es puguin utilitzar addicionalment altres mitjans electrònics.
La resolució de concessió o de denegació dels ajuts, que no exhaureix la via administrativa, pot ser objecte de recurs d'alçada davant el Secretari/ària general de Treball, Afers Socials i Famílies, en el termini d'un mes, a comptar de l'endemà de la notificació de la resolució, segons el que estableix l'article 121 de la Llei 39/2015, d'1 d'octubre, del procediment administratiu comú de les administracions públiques, i l'article 76 de la Llei 26/2010, del 3 d'agost, de règim jurídic i de procediment de les administracions públiques de Catalunya.